Skupaj je bilo namenjenih 2 267 574 462 EUR, od katerih je bilo upravičencem do 31. decembra 2018 izplačanih 1 669 370 233 EUR. Plačila so odvisna od trdne zaveze upravičencev, da projekt izvedejo s sprejetjem končne naložbene odločitve.

Nosilci projektov so dosegli precejšen napredek pri vključevanju električne energije iz vetrnih elektrarn na morju v omrežje, medtem ko so se nosilci zadnjega preostalega projekta zajemanja in shranjevanja CO2 odločili, da bodo prekinili finančno pomoč projektu.

V tem poročilu je za vsak del programa EEPO naveden doseženi napredek pri izvajanju projektov in Evropskega sklada za energijsko učinkovitost. To poročilo je pripravljeno na podlagi poročila, ki je bilo sprejeto leta 2018 . Zajema izvajanje projektov med 31. avgustom 2016 in 31. decembrom 2018 ter izplačila, izvršena v tem obdobju.

Energetska infrastruktura in inovacije, ki so gonilna sila programa EEPO, so danes še vedno enako pomembne, kot so bile leta 2009, ko je bil program EEPO vzpostavljen.

1.1 Dosedanji napredek

Doslej je bilo zaključenih 38 (3 več kot leta 2017) od 44 infrastrukturnih projektov, štirje so bili ustavljeni, dva pa še potekata.

V sektorju električne energije je bilo dokončanih vseh 12 projektov (2 več kot leta 2017).

V sektorju povezovalnih plinovodov je bilo zaključenih 13 (1 več kot leta 2017) od 18 projektov; dva napredujeta po spremenjenem načrtu, trije pa so bili ustavljeni.

Na področju povratnega toka in povezovalnih projektov v srednji in vzhodni Evropi je bilo 13 projektov zaključenih, en projekt v Romuniji pa je Komisija ustavila septembra 2014.

Od zadnjega poročila o izvajanju EEPO je mogoče izpostaviti zlasti naslednji napredek:

-Povezovalni plinovod med Grčijo in Bolgarijo (IGB) je ključna pot za prenos plina iz čezjadranskega plinovoda (TAP) in grškega UZP na sever ter je pomemben projekt za diverzifikacijo oskrbe s plinom v jugovzhodni Evropi. Gre za projekt skupnega interesa (projekt skupnega interesa 6.8.1) ter prednostni projekt pobude Povezanost Srednje in Jugovzhodne Evrope s plinovodi (pobuda CESEC). Komisija projektu že od začetka zagotavlja politično in finančno podporo. Projekt je prejel 45 milijonov EUR iz Evropskega energetskega programa za oživitev in 39 milijonov EUR iz Evropskega sklada za regionalni razvoj. Leta 2018 je projekt dodatno napredoval. Na ministrskem srečanju o pobudi CESEC, ki je potekalo junija v Sofiji, je bil podpisan memorandum o soglasju med bolgarskim energetskim holdingom in Evropsko investicijsko banko o posojilu za projekt. Komisija je julija 2018 za projekt odobrila izvzetje iz energetske zakonodaje EU, vključno z delnim izvzetjem iz pravil o dostopu tretjih strani. Komisija je odobrila tudi državno pomoč za javno podporo in dostop do bolgarskih strukturnih skladov. Izvajanje projekta dobro napreduje, vsi postopki za oddajo javnih naročil so bili zaključeni in gradnja se je začela konec maja 2019.

-Ministrstvo za energijo, trgovino, industrijo in turizem na Cipru zdaj pripravlja vzpostavitev sprejemnega terminala za zemeljski plin, ki bo prispeval k diverzifikaciji ciprske mešanice energijskih virov in odpravi energetske osamitve otoka, poleg tega pa bo spodbudil konkurenco na področju proizvodnje električne energije iz plina, ki jo izvajajo neodvisni proizvajalci. Zemeljski plin naj bi na ciprski trg vstopil do leta 2021.

Za zdaj je predvideno, da se bo eden od obeh tekočih projektov zaključil do konca let 2021, drugi pa do konca leta 2022.

2. Projekti pridobivanja energije iz vetrnih elektrarn na morju

2.1 Dosedanji napredek

Podprogram pridobivanja energije iz vetrnih elektrarn na morju je sestavljalo devet projektov, pri čemer je bila podpora v višini 565 milijonov EUR razdeljena med dve glavni vrsti dejavnosti, in sicer za:

– obsežne preskuse, proizvodnjo ter uporabo inovativnih turbin in konstrukcij za temelje na morju (šest projektov) in

– razvoj modularnih rešitev za vključitev prenosa velikih količin električne energije iz vetrnih elektrarn v omrežje (trije projekti).

Zaključeni so bili štirje od devetih projektov, dva pa sta bila predčasno ustavljena. Za projekte je bilo izplačanih 341 639 214 EUR (po odštetju nalogov za izterjavo). Trije preostali projekti še potekajo.

2.2 Doseženi rezultati po sektorjih

2.2.1 Napredek na področju inovativnih turbin in konstrukcij na morju